Vinum Rupellanum
Vinum Rupellanum, Francogallice vin de la Rochelle, in agris urbi Rupellae circumiacentibus natum et per eandem urbem distributum, medio aevo celebrabatur. Tempore nostro minime provenit, sed proventus eiusdem fere regionis (nisi in spiritum Cognacensem destillantur) vinum Carantonense (Charentais) appellatur. A poëta Henrico de Andeliaco saeculo XIII ineunte in proelio vinorum ad mensam regis Francici Philippi II acto vinum Rupellanum potestatem suam his verbis iactitavisse praetenditur: Lors dist li vins de la Rocele: «Vous, Aussai, et vous, la Mousele, Se vous paissiez cele gent fiere, Je repais trestoute Engletiere, Bretons, Flamens, Normans, Englois, Et les Escos et les Irois, Norois et cels de Danemarche: Jusques la dure bien ma marche. Je sui des vins li sebelins, J’en aport toz les esterlins» ("Deinde dixit vinum Rupellanum: 'Si tu Alsatia tuque Mosella hanc gentem superbam [Germanicam] pascitis, ego vicissim Angliam omnem, Bretones, Flamengos, Normannos, Anglos, Scotos insuper et Hibernos, Norvegos Daniaeque incolas repasco: eo usque mercatus meus extendit. Zibellinus sum vinorum sterlingosque omnes apporto'"). Medio saeculo XIII Gulielmus de Rubruquis, iter suum per Asiam narrans, "vinum rubeum sicut vinum de Rupella" se bibisse ait.